'คลัง'จี้ กนง. คิดให้ดีก่อนขึ้นดอกเบี้ย หวั่นกระทบเศรษฐกิจ
'คลัง'จี้ กนง. คิดให้ดีก่อนขึ้นดอกเบี้ย หวั่นกระทบต้นทุนเอสเอ็มอี สะเทือนเศรษฐกิจ
6 มิ.ย. 2565

นายอาคม เติมพิทยาไพสิฐ รมว.การคลัง กล่าวว่า มั่นใจว่าตัวเลขเศรษฐกิจไทยในปีนี้จะเติบโตได้ 3% โดยภาคส่งออกจะยังเป็นพระเอกหลักในการขับเคลื่อนเศรษฐกิจในปีนี้ หลังจากตั้งแต่ปี 2564 การส่งออกขยายตัวได้เป็นอย่างดี ต่อเนื่องมาถึงไตรมาส 1/2565 ที่การส่งออกขยายตัวสูงถึง 15%ทั้งนี้ ที่ผ่านมากระทรวงการคลังได้มีการหารือกับภาคเอกชนอย่างต่อเนื่องถึงทิศทางและแนวโน้มการส่งออกของไทยหลังจากนี้ เนื่องจากปัจจัยเสี่ยงจากปัญหาสงครามการค้า และปัญหาความขัดแย้งของรัสเซียและยูเครน อาจเข้ามากระทบ ซึ่งภาครัฐได้เตรียมเครื่องมือเพื่อช่วยเหลือภาคเอกชนเพื่อให้ยังสามารถเดินหน้าได้อย่างต่อเนื่อง"ได้มอบหมายให้ธนาคารเพื่อการส่งออกและนำเข้าแห่งประเทศไทย (ธสน.) หรือเอ็กซิมแบงก์ ได้เตรียมสภาพคล่องเพื่อช่วยเหลือผู้ประกอบการในภาคการส่งออกในทุกกลุ่มให้มีสภาพคล่องเพียงพอเพื่อดำเนินธุรกิจ รวมถึงสนับสนุนการเติมความรู้ในการดำเนินธุรกิจในโลกยุคดิจิทัล เพื่อเพิ่มขีดความสามารถในการแข่งขันให้กับผู้ประกอบการ" นายอาคม กล่าวนายอาคม กล่าวอีกว่า ตอนนี้ต้องยอมรับว่าทิศทางดอกเบี้ยในตลาดโลกเป็นช่วงขาขึ้น ก็ส่งผลกระทบต่อต้นทุนของผู้ประกอบการ โดยได้ขอให้สถาบันการเงินเฉพาะกิจของรัฐ ตรึงอัตราดอกเบี้ยไว้ให้นานที่สุด เพื่อช่วยเหลือผู้ประกอบการสำหรับอัตราดอกเบี้ยนโยบายของประเทศไทยนั้น เป็นเรื่องของคณะกรรมการนโยบายการเงิน (กนง.) ซึ่งที่ผ่านมา กนง. ได้มีการพูดชัดเจนว่า การจะปรับอัตราดอกเบี้ยนโยบายขึ้นหรือไม่ ยังขึ้นอยู่กับปัจจัยภายนอกประเทศเป็นหลัก ซึ่งตอนนี้เศรษฐกิจไทยอยู่ในช่วงการฟื้นตัว ดังนั้น กนง. จะปรับขึ้นดอกเบี้ยหรือไม่ จึงต้องพิจารณาอย่างรอบคอบใน 2 ประเด็นสำคัญ คือ ต้องรักษาไม่ให้เงินไหลออกนอกประเทศจนเกินไป และไม่สร้างต้นทุนให้ผู้ประกอบการจนส่งผลกระทบต่อการผลิตและเศรษฐกิจของประเทศ